Foto’s: Deftige ryers daag met klassieke fietse op vir belangrike saakMarnitz Venter (Johannesburg-organiseerder) en Mecia Jansen van Motul. Foto: Daniel Coetzee vir www.zcmc.co.za “Een miljoen mans sterf jaarliks aan kanker en selfdood. Trouens, drie uit elke vier selfdoodgevalle is mans.” Dit is die woorde van Marnitz Venter, die organiseerder van die Johannesburgse Distinguished Gentleman’s Ride. Die 2018-geleentheid was ŉ groot sukses met sowat 120 000 ryers in 650 stede wêreldwyd wat 30 September bymekaargekom en saamgery het vir ŉ goeie doel. Die Johannesburgse rit is besonder goed bygewoon, met ŉ geskatte 1 200 tot 1 500 mans en vroue. Vanjaar se roete het begin by die Vintage and Veteran Club in Johannesburg. Die konvooi is toe deur die boomryke strate na Constitution Hill vir ŉ groepfoto. Van daar af is hulle via die historiese Munro Drive na die Victoria Yards-vernuwingsprojek. Daar kon almal ontspan met ŉ biertjie, heerlike kos en interessante winkels terwyl vermaak aangebied is deur plaaslike musikante. Die meeste deelnemers het baie moeite gedoen om getrou te bly aan die visie van die stigter van DGR, Mark Hawwa. Nie net was daar klassieke fietse nie, maar almal het probeer om so deftig moontlik te lyk. Selfs die skoner geslag het nie teruggestaan nie. Al die deelnemers het geld ingesamel vir hierdie belangrike mansgesondheidskwessies. Garron Gsell (Movember), Bruce Allen (Triumph SA) en Marnitz Venter (Johannesburg-organiseerder). Foto: Daniel Coetzee vir www.zcmc.co.za Mercia Jansen, Motul-gebiedsbestuurder vir Suider- en Oos-Afrika, het gesê: “Ons voel geëerd om as borg op te tree vir hierdie geleentheid. Nie net was die dag ŉ opwindende ervaring vir die ryers en toeskouers nie, maar dit help om bewustheid te skep vir belangrike gesondheidskwessies. Ons is trots daarop om deel te wees van ŉ uiters genotvolle gebeurtenis wat ook ŉ ernstige boodskap oordra.” Die Distinguished Gentleman’s Ride se doel is om geld in te samel vir mans wat met prostaatkanker en geestesgesondheidskwessies gekonfronteer word. Hierdie geld word beheer deur die Movember Foundation. Die Johannesburg-byeenkoms het meer as $37 000 opgelewer. Dit plaas Jozi 15de wêreldwyd. Die wêreldtotaal staan al op $5,7 miljoen. Die mikpunt vir die jaar is $6 miljoen. Skenkings kan nog gemaak word op die webwerf van die Distinguished Gentleman’s Ride tot die middel van Oktober. Bruce Allen, die hoof van Triumph Suid-Afrika, het die ryers bedank wat in groot getalle opgeruk het na die Goudstad. Triumph is ŉ wêreldvennoot van hierdie belangrike inisiatief en Allen hoop om volgende jaar nog meer deelnemers te sien. Hy moedig egter ryers aan om volgende jaar vroeër te registreer sodat die organiseerders selfs nog beter kan voorberei.